b'\n_START_ARTICLE_\nKisko\n_START_SECTION_\nHistoria\n_START_PARAGRAPH_\nKisko on mainittu Pohjan kappeliseurakuntana vuonna 1347. Se itsen\xc3\xa4istyi 1550-luvulla. Vuoteen 1876 asti Kisko kuului kahteen l\xc3\xa4\xc3\xa4niin: it\xc3\xa4osa oli Uudenmaan l\xc3\xa4\xc3\xa4ni\xc3\xa4 ja l\xc3\xa4nsiosa Turun ja Porin l\xc3\xa4\xc3\xa4ni\xc3\xa4. Suomusj\xc3\xa4rvi oli Kiskon kappelina vuodesta 1678, itsen\xc3\xa4istyen 1898. Kappeliseurakunnan nimen\xc3\xa4 oli aluksi Laidike. Kiskon kunta perustettiin vuonna 1867._NEWLINE_Kiskon kunta lakkautettiin ja yhdistettiin yhdeks\xc3\xa4n muun kunnan kanssa uudeksi kunnaksi 1. tammikuuta 2009 alkaen. T\xc3\xa4ll\xc3\xb6in siihenastinen Salon kaupunki, Halikon kunta, Kuusjoen kunta, Perttelin kunta, Muurlan kunta, Perni\xc3\xb6n kunta, S\xc3\xa4rkisalon kunta, Kiskon kunta, Kiikalan kunta ja Suomusj\xc3\xa4rven kunta lakkautettiin ja tilalle perustettiin niiden silloiset alueet k\xc3\xa4sitt\xc3\xa4v\xc3\xa4 uusi kunta, joka otti k\xc3\xa4ytt\xc3\xb6\xc3\xb6ns\xc3\xa4 Salo-nimen ja kaupunki-nimityksen.\n_START_SECTION_\nKaivokset\n_START_PARAGRAPH_\nKiskon alueella ovat sijanneet Orij\xc3\xa4rven kaivos (kupari), Aijalan kaivos (kupari) ja Mets\xc3\xa4montun kaivos (sinkki, kupari). Kaivokset ovat lopettaneet toimintansa. Kaivostoimintaa harjoitettiin 1600-luvulta 1900-luvulle.\n_START_SECTION_\nKulttuuri\n_START_PARAGRAPH_\nKiskossa on viisi Museoviraston vuonna 2009 m\xc3\xa4\xc3\xa4rittelem\xc3\xa4\xc3\xa4 valtakunnallisesti merkitt\xc3\xa4v\xc3\xa4\xc3\xa4 rakennettua kulttuuriymp\xc3\xa4rist\xc3\xb6\xc3\xa4. N\xc3\xa4it\xc3\xa4 ovat Haapaniemen linnanraunio, Kiskon kirkonkyl\xc3\xa4, K\xc3\xa4rkel\xc3\xa4n ruukkiyhdyskunta, Mommolan kartano ja Orij\xc3\xa4rven kaivos._NEWLINE_Kisko on saanut mainetta italialaisen Felice Vincin teoriasta, jonka mukaan Homeroksen Troija olisi sijainnut Kiskon Toijassa. Kisko-Seura ry. on j\xc3\xa4rjest\xc3\xa4nyt Vincin teorian inspiroimia tapahtumia._NEWLINE_Kiskon pit\xc3\xa4j\xc3\xa4ruoaksi valittiin 1980-luvulla halstratut suolasilakat ja perunamuusi.\n_START_SECTION_\nKyl\xc3\xa4t\n_START_PARAGRAPH_\nAijala, Hongisto, Honkapy\xc3\xb6li, Jyly, Kajala, Kaukuri, Kavasto, Kiskon kirkonkyl\xc3\xa4, Kurkela, Lappi, Leil\xc3\xa4, Liuhto, Marttila, Metsola, Orij\xc3\xa4rvi, Sammalo, Sillanp\xc3\xa4\xc3\xa4, Sorttila, Tieksm\xc3\xa4ki, Toija, Viiari, Vilikkala, Yl\xc3\xb6tkyl\xc3\xa4.\n_START_SECTION_\nJ\xc3\xa4rvet ja muut vesist\xc3\xb6t\n_START_PARAGRAPH_\nAhdistonj\xc3\xa4rvi, Ahvenlammi, Aneriojoki, Hirsij\xc3\xa4rvi, Iso-Kisko, Iso-Tahko, Kavastonj\xc3\xa4rvi, Kirkkoj\xc3\xa4rvi, Kurkelanjoki, Kurkelanj\xc3\xa4rvi, M\xc3\xa4\xc3\xa4rj\xc3\xa4rvi, Nikuli, Orij\xc3\xa4rvi, Riitj\xc3\xa4rvi, V\xc3\xa4h\xc3\xa4-Tahko.'